הוועדה המחוזית לתכנון ולבניה דרום במינהל התכנון, בראשות דוד לפלר, החליטה לאשר תכנית להתחדשות ופיתוח אזור התעשייה הישן באילת הכוללת כ- 2,100 יחידות דיור קטנות עבור סטודנטים הלומדים בעיר ועובדי המלונות.
בנוסף ליחידות הדיור, התכנית מגדילה את שטחי המסחר והתעסוקה במתחם מ- 23,000 מ"ר ל- 110,000 מ"ר. מדובר הכוללת חידוש המרקם הבנוי באזור התעשייה, זאת ע"י שינוי חלק מהייעוד של המתחם מתעשייה לעירוב שימושים- דיור מיוחד, תעשייה קלה ומלאכה. התכנית מתפרסת על שטח של כ-565 דונם וממוקמת בכניסה הראשית לעיר, במתחם הרחובות חטיבת גולני במערב, ששת הימים בצפון, דרך ערבה במזרח ואזור המלונאות של אילת מדרום.
במסגרת תכנית התחדשות עירונית ‏ יוקמו שני צירים רוחביים ראשיים לתנועת הולכי רגל ורכבים יוקמו ברחובות 'הבורסקאי' ו'המלאכה' באזור התעשייה , שיעברו בתחום אזור התעשייה ויחברו את שכונות המגורים הוותיקות במערב עם שכונות המגורים החדשות במזרח. לאורך צירים אלו מתוכננת חזית מסחרית בקומת הקרקע.
יו"ר הוועדה המחוזית דרום, דוד לפלר: "הוועדה רואה חשיבות רבה בפיתוח אזורי תעסוקה חדשים באילת, לצד חידוש אזורי התעשייה הוותיקים בעיר. תכנית זו תפיח רוח חיים חדשה באזור התעשייה הישן תוך מיצובו מחדש כאתר איכותי ושוקק פעילות. התכנית תואמת את עקרונות תכנית המתאר המחוזית שאושרה לאחרונה".
אזור התעשייה הישן תוכנן ונבנה בשנות החמישים על ידי משרד השיכון. ייעודו המקורי היה תעשיה ומלאכה אך במהלך השנים נוספו בתחומו שימושים אחרים.
התכנית הוגשה על ידי עיריית אילת והוכנה על ידי משרד מ. ורד אדריכלים בע"מ.